text: 
  Af Henrik Groes-Petersen
  
  
  Bonn ( Politiken )  -  Den forestående spionudveksling mellem Øst og 
  Vest, som menes at inkludere den sovjetisk-jødiske systemkritiker 
  Anatolij Sjtjaranskij, vil muligvis finde sted tidligere i et forsøg 
  på at undgå presseovervågenhed.
  
  Det vesttyske nyhedsbureau DPA meddelte i går, at udvekslingen muligvis 
  vil finde sted i dag i stedet for som planlagt på tirsdag. Bureauet 
  citerer en velinformeret, unavngiven kilde i Bonn for at sige, at " 
  man er mere interesseret i en vellykket udveksling end i et vellykket
   medieshow ".
  
  I bidende kulde og sne har omkring hundrede fotografer og journalister
   fra en lang række lande i flere dage formeligt besat Glienicke 
  broen i Vest-Berlins sydvestlige hjørne. På tærsklen til Østtyskland 
  har det store presse-opbud indstillet sig på en usikker venten på en 
  storstilet udveksling af spioner mellem øst og vest.
  
  Allerede i tirsdags begyndte presse-folkene at strømme til efter de 
  første forlydender om, at Glienicke broen over floden Havel endnu 
  engang skal danne ramme om supermagternes menneskehandel.
  
  
  
  